18.4.2006 

Mundo-lyhytdokumentit palkittiin CIVIS ARD -mediakilpailussa tuomariston erikoispalkinnolla 

CIVIS Media Foundation myönsi CIVIS ARD -mediakilpailuun osallistuneille Mundo-lyhytdokumenteille, Mundo-mediakoulutus ja -työssäoppimisprojektille sekä Yleisradiolle tuomariston erikoispalkinnon.

Kilpailuun osallistuneet, maahanmuuttajien sopeutumista eri tavoin käsittelevät Mundo-lyhytdokumentit Meri, Monikulttuurinen Yleisradio, Parempi Elämä, Pasilan lapset ja Väärä ihminen liittyvät Euroopan Sosiaalirahaston Equal-ohjelman tukemaan kolmivuotiseen Mundo-projektiin, jonka pääyhteistyökumppanit ovat Yleisradio, Helsingin ammattikorkeakoulu Stadia ja DreamCatcher Oy. Dokumenttien ohjaajat Mohamed El Aboudi (Monikulttuurinen Yleisradio, Väärä ihminen), Tonislav Hristov (Parempi elämä) ja Thu Nga Vu-Lilja (Meri, Pasilan lapset) ovat Mundo-projektin opiskelijoita. Ohjelmien tuotannosta vastaa YLE Asiaohjelmat.

CIVIS ARD -mediapalkintojen tarkoituksena on nostaa esiin eurooppalaisten lähetysasemien ohjelmia, jotka pyrkivät edistämään kulttuurista monimuotoisuutta, maahanmuuttoyhteiskuntien tiedonvälitystä ja sopuisaa yhteiseloa maahanmuuttajien ja kantaväestön kesken. CIVIS-säätiötä tukevat Saksan pankkialan kattojärjestö DSGV, Saksan liittotasavallan maahanmuutto-, pakolais- ja integraatiokomissio, Euroopan parlamentti, Euroopan rasismin ja muukalaispelon seurantakeskus EUMC, Euroopan Yleisradioyhtiöiden liitto EBU ja Unkarin autonomian säätiö.

Palkintojenjakotilaisuus järjestetään 10. toukokuuta 2006 Saksan ulkoministeriössä Berliinissä. Palkinnon suojelijoina toimivat Saksan liittopresidentti Horst Köhler ja Euroopan parlamentin puhemies Joseph Borrell.

Lisätietoja:
www.civis.ard.de, www.yle.fi/mundo, 
Linda Lappalainen, tiedottaja, p. (09) 1480 4508, linda.lappalainen@yle.fi